四明山記遊八十韵
作者：孫應時
朝代：宋

paragraphs: 平生抱遐尚，撫劍遠行遊。
迹謝聲利牽，心與巖壑謀。
東征泛滄海，南騖踰丹丘。
西登岷峨嘯，北望關隴愁。
匡廬挽歸轡，巫峽紆行舟。
劍閣最險壯，龍門更奇幽。
歷覽雖未飽，勝槩略以收。
爾來卧燭湖，清夢長夷猶。
家山維四明，名字橫九州。
出門宛在眼，欲往輒不酬。
人事真好乖，山靈豈吾仇。
忽近益可笑，投老空自尤。
茲辰正芳春，會心得良儔。
贏糧幸易足，决策遂所求。
中宵雨聲斷，逗曉霽色浮。
天容極瑩凈，風氣正和柔。
瘦筇挾籃輿，野服兼輕裘。
遥遥指林麓，欣欣聽溪流。
試屐請賢嶺，弭蓋白水湫。
飛湍響淙潺，怪松韵蕭颼。
艱然小羊額，喘若料虎頭。
甓石訪歲期，負樵歌道周。
百折快一眺，千里森雙眸。
峰巒何綿聯，脈絡相纏繆。
化鈞妙融結，神工巧雕鎪。
長風動溟渤，洪濤簸瀛洲。
巨鼇出贔屭，游龍繞蚴蟉。
鯨鵬恣摩盪，蟲魚紛疊稠。
萬怪各起伏，千帆遞行留。
或坦若几席，或峩若冠旒。
或排若劍戟，或剡若戈矛。
或舞若鸞鳳，或驟若驊騮。
或若戲狻猊，或若鬭貔貅。
儼然開明堂，玉帛朝諸侯。
赫然會岐陽，長圍方大蒐。
鏖戰臨長平，堅壁持鴻溝。
廣野列車騎，中軍嚴旆斿。
開闢洪茫茫，變化久悠悠。
愕眙不得語，形容那可侔。
仙樹四十圍，蟠根幾千秋。
老幹枯不死，新榮翠相樛。
飈馭定來止，桑田行驗不。
遺跡信所聞，輕舉當何由。
東南徑崇岡，左右羅平疇。
人家散鷄犬，村塢來羊牛。
官征畢薪炭，春事動耝耰。
土膩少沙石，氣寒無麥麰。
荒蹊夾桃李，密蔭間梧楸。
是中可避世，何勞更乘桴。
駢巖下蒼峭，別岫爭崪崷。
熟知二剎勝，逝肯中道休。
杖錫既巉絕，雪竇仍阻脩。
停雲朝漠漠，剛風晝飂飂。
盤磴度方橋，廣宇連飛樓。
珠璣錯藻繡，金碧照彫髹。
撞鐘食千指，鳴板燈百篝。
真成天上居，不涉人間憂。
周遭富佳致，徜徉得窮搜。
妙峰遠色湊，錦鏡波光瀏。
兩溪來活活，千丈落瀌瀌。
深瀑摽隨鳬，空潭隠靈虬。
倒窺凜欲眩，俯掬清敢漱。
澗草高下積，巖花零亂抽。
掛壁見猱捷，食芩聞鹿呦。
日長轉睍睆，霧暗啼鈎輈。
修竹奏琴瑟，細溜鏘琳璆。
占晴喜哢鵲，畏雨愁呼鳩。
何妨共齋鉢，且復薦茶甌。
老僧頗好事，幅畫肯見投。
隨意宿山房，無眠聽更籌。
念昔身萬里，及此天一陬。
登臨世界闊，俛仰歲月遒。
榮辱兩蝸角，聚散一海漚。
塵鞅自束縛，名場相敵讎。
不念猿鶴怨，坐令泉石羞。
心期晚乃愜，俗駕我尚優。
勝具學支許，奇蹤非阮劉。
時哉山梁雉，樂矣濠上鯈。
聊追興公賦，不歎柳子囚。
招招知音子，爲我商聲謳。